كومو 1907

كومو 1907 ؤلا كومو هي فرقة دلكورة (ب طاليانية :Como 1907)، تاسسات نهار 25 ماي 1907 فمدينة كومو بجيهة لومبارديا. شاركات كومو ف سيري ا 14 مرة (2025). تاسسات لفرقة ف 1907 ؤ كانت سميتها فالّلول كومو فوتبول كلوب. ؤ كان الزرڭ هو اللّون ديال التوني الرسمي. من عام 1928 ؤهوما كيستقبلو ماتشات ديالهوم فكومو فتيران ستاديو جوزيپي سينيڭاليا. مّالين لفرقة هوما الخوت هارتونو، (روبرت بودي هارتونو ؤ مايكل بامبانغ هارتونو) اللي شراو النادي من خلال مجموعة دجاروم في عام 2019. من بين ليزانڨيستيسور لمشهورين كاين سيسك فابريڭاس ؤ لؤسطورة تيري هنري. كان اول موسم لكومو ف تروازيام ديڨيزيو فعام 1913-14 ؤبقات فيه حتال 1922 فاش هبطات. فموسم 1930–31، مع، طلعو للسيري بي، بلا مايخسرو حتى ماتش لعام كامل، ماركاو 90 بيت في 32 ماطش ؤ تماركا عليهم 24. عام 2004، دارت لفرقة افلاس، ؤ طاحو ديريكت لسيري دي، ڭعدو فيها 3سنين قبل مايطلعو لسيري تشي2(Serie C2)، ف عام 2007. ولكن عاوتاني ف 2016، ديكلاراو سيزي ؤطاحو سيري دي. الاخوة هارتونو، اللي مكلاصيين 64 و 66 فليستة د الغنادر اللي خرجات في "فوربس" عام 2022، ؤ فالطاليان هوما اغنى وحدين. ف2023 رجع النادي للسيري بي، وفي 2024، للمرة اللولة من 21 سنة، كيطلعو ل السيري ا. التاريخ. تاسيس. كومو تاسسات في 25 مايو 1907 باسم كلب كومو فوت-بول، من قبل لجنة من الاعضاء المتجمعين في بار طاروني، الموجود في ڨيا تشينكوي دجورناتي (قهوة طاروني، في زنقة خمسيّام)، المقر الرئيسي اللول للفرقة. في السنوات الاولى من تاسيسها، لعب كومو ماتشات اميكال، ؤ شامپيونات فلمنطقة مع فراقي من ميلانو ؤ سويسرا. في 1 اكتوبر 1911، شارك النادي فماتش افتتاح كامپو ڨيا دي ميللي، ربحو بيللينتزونا ب 3–1. ولاّت كومو كتلعب فهاد تيران. في عام 1912، ندامجو مع "Minerva"، ؤ ف1927 ندامجو مع "اسپيريا" و تغيرات سمية ل "Associazione Calcio Comense" فنفس لعام ربحو كوپا ڨولطا، قصاو انطير ميلون فدوميفينال ؤ ربحو لفينال 1-0 كونطر جينوا. افتاتحو تيران جديد ستاديو جوزيپي سينيڭاليا في 30 يوليو 1927. فموسم 1930–31، مع، طلعو للسيري بي، بلا مايخسرو حتى ماتش فسيزون لعادية ؤ حتى لماتشات د الباراج، ماركاو 90 بيت في 32 ماطش ؤ تماركا عليهم 24. 32-1931، فاول تجربة ليهم فسيري بي قدرو باش يصوڨيو هبوط، جاو تاسعين مع هداف لموسم. اطرات لحرب لعالمية الجاوجة بشكل كبير على الكورة فالطاليان، ؤ ؤروپا بصفة عامة، كانت شامپيونا واڭفة، ولكن تورنوات صغار خدامين، كومو ربحات تورنوا ديال (تورنوا كيلعبو فيه فراقي د لومبارديا) كيلعبو فيه فراقي بحال ا سي ميلون امبروسيانا-انتر، نوڨارا ؤ غيرهوم. بعد الحرب، بدات كومو كاتقاتل في السيريا ب ؤ ڭعدو 3سنين باش يجيبو پروموصيون لاول مرة ل لسيريا ا في عام 1949 مع ماريو ڤارغلين كمدريب. استامرات تجربة كومو مع لكبار4 سنين، لعام اللول جاو فيه سادسين بنفس النقاط مع طورينو لخامس. في الموسم التاني، كومو لعب غير باللعابة طاليانيين، حاجة اللي عجابت بزاف ديال جمهور الطالياني. في العام التالت واخا دامت غير مدة قصيرة ولكن اول مرة فتاريخ لفرقة كتكون مكلاصيا اللولة فالطابلو، سابقين لانطير ؤ ميلان ؤ ناپولي ؤ اليوڨي بنقطة، نهار 23 شتنبر 1951. طالع هابط كي السّانسور. في بداية الستينات، طاحت كومو للتروازييم سيري، بسباب "قضية بيسّي"، قضية بدات في اللول د موسم 1962-63 لسيري بي، واحد اللعاب ديفونسور سميتو شراتو كومو من "طاو الطوپاشيو" فتوسكانا، لعب خمسا دلماتشات، ولكن ماكانش فخبارهوم باللي "بيسّي" مازال مكملش لعوقوبة ديال توقيف من فاش كان فتوسكانا. كومو خسرات دوك لماتشات اللي لعب فيهم بيسّي واخا فالتيران ربحاتهوم، ؤ هاكدا طاحو لسيري تشي (Serie C). بعد ربع سنين في السيري تشي، اخيرا طلعو لسيري بي في الموسم 1967-68 كملو لعام فطوپ ديال الڭروپ ا، المدريب كان ؤ الكاپيتان برونو باليرياني، اكتر واحد لعب لكومو فتاريخها. في 1974–75، لمدريب ماركيورو ؤ معاونو النجم الصاعد ماركو تارديلي طلعات كومو لسيري ا من جديد، ولكن لعام اللي موراه كتزيد تهبط لسيري بي، مرة خرى. عام 1978، طاحو لسيري تشي1، ولكن ماركيورو عتقهوم تاني، زاد طلعهوم سيري بي فلعام اللول، ؤلعام تاني طلعو سيري ا ؤ لعبو فيها عامين. عام 1996-97، ربحات كوپا ايطاليا سيري تشي، فالفينال ربحو نوتشيرينا فالفينال 4 ل2 الي روتور لقرن 21: فاييت ؤ پروموصيون قصار لسيري B. بدات شوية لحياة تبان في الكلوب، طلوع لسيري بي فعام 2001، مي الكاپيتان ماسّيميليانو فيرّينيو فماتش كونطر مودينا مورا فاش سالا لماتش ضرب لعّاب ديال مودينا فالڨيستيير ؤ طيحو كوما، تعاقب عليها بحضر 3 سنين. طلعات كومو لسيري ا ف 2002-03، ؤ بقات هي اللخرة فترتيب لعام كامل. فوسط لعام دابزو تاني اولترات ديال كومو ؤ تسد بسبابهم التيران، مشاكل مادية كبيرة. طاحت كومو لسيري بي ؤ تشي1 ؤ تشي2. 2004 علنات لفرقة فاييت. ؤ ف 2007-08 ربحات ڭروپ بي، فالسيري دي، طلعات لكاطرييم ديڤيزيون، Lega Pro Seconda Divisone في هاد الموسم، ربح النادي كوبا ايطاليا سيري دي بعد ما غلبو كوليجيانا بنتيجة اجمالية 3-1 في الفينال. في عام 2009، رجعات كومو امرة اخرى لقسم تالت من Lega Pro Prima Divisione بعدما ربح فالپلاي ؤف رودينڭو سايانو، ؤ اليساندريا. 2015، طلعو لسيري بي، فالپلاي ؤف غلبو باسّانو ڨيرتوس 2-0 فمجموع لماتشات. الملكية الجديدة والعودة الى السيريا ا. في عام 2019، الشركة الاندونيسية دجاروم ديال روبرت بودي هارتونو و مايكل بامبانغ هارتونو شرات كومو. على حساب فوربس، الاخوة هارتونو كيصورو 4 د لمليون ؤرو في الساعة. كومو رجعات لكومپيتيسيون پروفيصيونيل بعدما ربحات جيروين بي من 2018-19 سيريا دي (قسم هوات). في عام 2021، عينوا لعّاب تشيلسي السابق دينيس وايز رئيس تنفيذي. في الموسم 2021–22، عينو اللّعّاب السابق للنادي جياكومو ڭاتوزو كمدريب ونجح يتفادى لهبوط من سيري بي، تكلاصاو 13 داك لعام، افضل نتيجة للنادي في العشرين سنة الفايتة. نفس الشي تكرر فسيزون 2022–23. في غشت 2022، سينا اللعّاب السابق لـ ارسنال و اف سي برصلونة سيسك فابريڭاس كمستثمر ؤلعّاب فنفس لوقت. تيري هونري حتى هو دخل لكومو كمستتمر مورا فابريڭاس بشوية. في الموسم 2023–24، ؤ بضبط ف 13 نوفمبر، قرّر النادي يسني مع الويلرزي اوشين روبرتس، ؤ مع سيسك فابريغاس كمدرب مساعد بيدما يجيب رخصة يويفا پرو UEFA Pro. لارياني تكلاصاو تانيين فالبطولة سيري بي، ومعاها پبروموصيون للسيري ا بعدما غابو عليها لمدة 21 سنة. حسم الطلوع كان فاخر ماتش دلعام ف 10 مايو 2024، ضد كوزينتسا الماتش اللي سالا ب1-1، وخلاّ كومو تجي تانية فبلاصة ڨينيتسيا اللي جات تالتة ولبعات لباراج، ؤ بفرق 3 نقاط على پارما فالمركز اللول. الّلوان و الشعار. البادج. الصليب لبيض وسط الراية لحمرا كان ديما حاضر، حيتاش هو الراية ديال مدينة كومو. ؤ لحاجة لخرى اللي مرة مرة كتبان هي بحيرة كومو. فعام 2019، بعدما جاو لخوت لاندونيسيين هارتونو، دارو مسابقة تصويت شعبي على شعار جديد للفرقة. اللوڭو اللي ختارو لجمهور فيه موجات نتاع بحيرة كومو، فوقها سمية ديال لفرقة كومو 1907، ؤ لخلفية فيها صليب يوناني. الالوان اللي مستعملين فيه: زرق ؤ بيض. ماكاينش لحمر. الّلوان. من الناحية التاريخية، كانت كومو ديما كتلبس زرق فاتح (لون ديال بحيرة كومو) خصوصا مع تيشرت، كيزيدو لبيض زواق ؤلا لتقاشر وشورطات. فبداية الالفين بداو كيستعملو لون زرق شوية مغلوق كيتسمى الزرق لملكي ؤ من تما بدات لفرقة ؤ لجمهور ديالها يتسماو (زرڭين ؤبيضين) بيانكوبلو. فالماتشات ديال لايكستيريور غالبا كيلبسو لوان معكوسين، شورط زرق ؤ تيشرت بيض. في عام 1926، فاش ندامجو مع "" باسم "Associazione Calcio Comense" اختارو يزيدو لحمر ڭرونة فتونيات. ونفس شي طرا نهار ندامجو مع ايس ارديتا فعام 1938، زادو لخضر فالكيطما. التيرانات. لعبت كومو اول ماتشاتها ف كامپو دي ڨييا دي ميللي، اللي كاين فبلدية كومو. فتاتحو تيران بجوج ماتشات اميكال، نهار 1 اكتوبر 1911، ماتش اللول Internazionale حڭرات على ميلانيزي ب 8–0، ؤ لماتش تاني كومو ربحات بيللينتسونا 3–1. لعبات كومو فهاد تيران حتى لعام 1928. في الموسم 1928–29، انتاقلو لتيران اللي مازال كيلعبو فيه اليوم: ستاديو جوزيپي سينيڭاليا. تبنى تيران باوامر بينيطو موسوليني وسماه على سمية واحد بطل حرب طالياني من لحزب لوطني لفاشي جوزيپي سينيڭاليا اللي مات في لحرب لعالمية اللولة. فتيتاح كان في 30 يوليوز 1927، في ماتش دولي بين النمسا ؤ لومبارديا، واللي سالات ب 3-1ل النمساويين. هاد تيران فملك لبلدية د كومو وكايهز حتالـ 13، 602. قبل ما يبدا موسم 2024–25، كان خوف باللي تيران مافيهش شروط كافية باش يتلبعو فيه ماتشات ديال سيري ا، خصوصا الطاقة لاستيعابية، ولكن قدر النادي انه يصلح لتريبين ؤ يزيد عدد لجمهور اللي يقدرو يدخل يتفرجو. الدعم والخصومة. واحد من الشعارات اللي كيقولوها بزاف مشجعين ديال كومو هو "Non ci sono amici di Como"، "ماشي صحاب كومو"، اهم الديربيات ؤ لماتشات اللي كيتحمسو فيهم لارياني هو ديربي ديل لاريو (ديربي لبحيرة) كونطر جارهم ليكو. ماتشات كونطر ڨاريزي حتى هوما سخان. كاين لماتش ديال مونزا اللي بزاف كيقولو عليه "اقوى ديربي فسيري بي". ففترة التمانينات كان ديما صداع نايض بين جمهور ديال كومو ؤ انتر ميلون. التقافة شعبية. في ابريل 2021، خرج واحد دوكيمونتير سميتو، "كومو 1907: القصة الحقيقية". الوتائقي كيهضر على تاريخ لماتشات ديال كومو، ؤ على كواليس ديال كيفاش مجموعة Djarum الاندونيسية بغات ترجع كومو 1907 من فرقة سانسور طالع هابط من سيري بي لسيري تشي لواحد من فراقي لموهيمين ديال شمال ايطاليا ؤ السيري ا. الدوكيمونتير نتجاتو Mola، اللي تابعة لمجموعة Djarum. "التجديد اللخر ف 19 January 2025" "التجديد اللخر ف 1 August 2024"